#### Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2018. gada  Rīgā | Noteikumi Nr.  (prot. Nr. .§) |

**Studiju virzienu atvēršanas un akreditācijas noteikumi**

Izdoti saskaņā ar Augstskolu likuma

55.3 panta piekto, septīto un 12. daļu

**I. Vispārīgais jautājums**

1. Noteikumi nosaka:

1.1. studiju virzienu atvēršanas kārtību;

1.2. studiju virzienu akreditācijas un ārpuskārtas akreditācijas kārtību;

1.3. studiju virziena un tam atbilstošo studiju programmu novērtēšanas prasības;

1.4. studiju virziena un tam atbilstošo studiju programmu novērtēšanas kārtību;

1.5. studiju virziena un tam atbilstošo studiju programmu akreditācijas prasības;

1.6. studiju virziena akreditācijas lapas paraugu;

1.7. studiju virzienus augstākajā izglītībā;

1.8. akreditācijā iesaistīto institūciju tiesības un pienākumus.

**II. Akreditācijā iesaistītās institūcijas, to tiesības un pienākumi**

2. Studiju kvalitātes komisija, kas izveidota Ministru kabineta noteikumos par studiju programmu licencēšanu noteiktajā kārtībā:

2.1. pieņemot lēmumu par studiju virziena akreditāciju vai atteikumu akreditēt studiju virzienu, ņem vērā studiju virziena akreditācijas iesniegumu un tam pievienotos dokumentus, ekspertu grupas kopīgo atzinumu un citu tās rīcībā esošo informāciju;

2.2. lemj par izmaiņu izdarīšanu studiju virziena akreditācijas lapā;

2.3. lemj par augstskolas vai koledžas veikto izmaiņu pieļaujamību studiju virzienā pēc tam, kad augstskola vai koledža, ja tā vēlas veikt izmaiņas studiju virzienā, ir iesniegusi attiecīgu iesniegumu ar lūgumu apstiprināt izmaiņas studiju virzienā. Akadēmiskās informācijas centrs apstiprina šajā apakšpunktā minēto izmaiņu novērtēšanai vienu ekspertu. Šajā apakšpunktā minētās izmaiņas studiju virzienā ir šādas:

2.3.1. studiju virzienam atbilstošās studiju programmas nosaukuma, koda, īstenošanas vietas, īstenošanas veida, formas, studiju programmas īstenošanas valodas, iegūstamās profesionālās kvalifikācijas vai grāda izmaiņas;

2.3.2. studiju programmas atbilstības studiju virzienam izmaiņas;

2.3.3. izmaiņas prasībās, kas noteiktas, uzsākot studiju virzienam atbilstošas studiju programmas apguvi;

2.3.4. izdarītās izmaiņas studiju virziena akreditācijas periodā šim studiju virzienam atbilstošās studiju programmas ilgumā vai apjomā pārsniedz 20 procentu no studiju virziena akreditācijas iesniegumā noteiktās studiju virzienam atbilstošās studiju programmas apjoma kredītpunktos;

2.3.5. augstskolā vai koledžā attiecīgajā studiju virzienā vai studiju virzienam atbilstošajā studiju programmā strādājošā akadēmiskā personāla kvalifikācijas pazemināšanās kopš iepriekšējās studiju virziena akreditācijas, ja tā attiecas uz vismaz 20 procentiem no attiecīgajā studiju virzienā strādājošā akadēmiskā personāla kopskaita vai ja vismaz 50 procentu no kopīgā akadēmiskā darba apjoma augstskolā vai koledžā attiecīgajā studiju virzienā (neietverot studiju programmas brīvās izvēles daļas, prakšu un gala pārbaudījumu īstenošanu) izpildi vairs nenodrošina akadēmiskais personāls, kura ievēlēšanas vieta ir attiecīgā augstskola vai koledža;

2.4. studiju virziena ārpuskārtas akreditācijas ietvaros pieņem Augstskolu likuma 55.3 panta desmitajā daļā noteikto lēmumu;

2.5. lemj par licencētas studiju programmas, kas licencēta pēc studiju virziena akreditācijas, iekļaušanu studiju virziena akreditācijas lapā, ja augstskola vai koledža divu gadu laikā pēc licencētās studiju programmas īstenošanas uzsākšanas ir saņēmusi Akadēmiskās informācijas centra apstiprināto divu ekspertu, no kuriem vismaz viens ir ārvalsts eksperts, vērtējumu par studiju programmu atbilstoši šo noteikumu 17.punktā noteiktajiem vērtējumiem. Līdz minētā lēmuma pieņemšanai akreditētam studiju virzienam atbilstošas studiju programmas atbilstību Augstskolu likuma 1. panta 1.1 punktā noteiktajam nosacījumam (ja studiju programma licencēta pēc attiecīgā studiju virziena akreditācijas) apliecina attiecīgajai studiju programmai izsniegtā licence;

2.6. var apmeklēt augstskolu un koledžu, tai skaitā filiāles, lai studiju virziena akreditācijas vai pieļaujamo izmaiņu akreditētā studiju virzienā novērtēšanas ietvaros iepazītos ar faktiskajiem apstākļiem augstskolā un koledžā;

2.7. var pieprasīt no augstskolām, koledžām un citām institūcijām lēmumu pieņemšanai nepieciešamo papildu informāciju.

3. Apelācijas komisija, kas izveidota Ministru kabineta noteikumos par studiju programmu licencēšanu noteiktajā kārtībā, izskata iesniegumus par Studiju kvalitātes komisijas lēmumu apstrīdēšanu un pieņem lēmumu Administratīvā procesa likumā noteiktajā kārtībā.

4. Studiju kvalitātes komisijai studiju virzienu akreditācijas procesā un Apelācijas komisijai iesniegumu par Studiju kvalitātes komisijas lēmumu apstrīdēšanu izskatīšanā ir Administratīvā procesa likumā noteiktās tiesības.

**III. Studiju virzienu atvēršanas kārtība**

5. Studiju virzieni augstākajā izglītībā noteikti šo noteikumu 1. pielikumā.

6. Ja augstskola vai koledža vēlas licencēt studiju programmu jaunā augstskolas vai koledžas studiju virzienā, pirms iesnieguma studiju programmas licencēšanai iesniegšanas:

6.1. valsts dibināta augstskola vai koledža iesniedz iesniegumu par jauna studiju virziena atvēršanu Augstskolu likuma 55.3 panta pirmajā daļā noteiktajā ministrijā (turpmāk – nozares ministrija);

6.2. pārējās augstskolas vai koledžas lūdz dibinātāju pieņemt lēmumu par jauna studiju virziena atvēršanu.

7. Valsts dibināta augstskola vai koledža iesniegumam par jauna studiju virziena atvēršanu pievieno šādu informāciju par jauno studiju virzienu:

7.1. valsts dibinātas augstskolas vai koledžas attīstības stratēģiju, kurā valsts dibinātā augstskola vai koledža ir iekļāvusi mērķi attīstīt jauno studiju virzienu, tostarp informāciju par izveidoto un plānoto partnerību ar citām Latvijas un ārvalstu institūcijām un organizācijām studiju virziena īstenošanai;

7.2. informāciju par studiju programmu izstrādes plānu, norādot piešķiramo grādu un profesionālo kvalifikāciju, kā arī to īstenošanas veidu, formu un valodu;

7.3. visu studiju virziena īstenošanā iesaistāmo mācībspēku sarakstu. Sarakstā norāda mācībspēka profesionālo kvalifikāciju, plānojamo amatu, profesionālo, akadēmisko vai zinātnisko grādu, tostarp arī ar studiju virzienu saistīto pēdējo sešu gadu zinātniskās publikācijas recenzējamos izdevumos vai pētniecības vai mākslinieciskās jaunrades sasniegumus, kā arī īstenojamos studiju kursus un studiju moduļus;

7.4. informāciju par studiju virziena īstenošanai nepieciešamo materiāli tehnisko bāzi, finansiālo bāzi un informatīvajiem resursiem atbilstoši šo noteikumu 7.2. apakšpunktā minētajam studiju programmu izstrādes plānam, kā arī šo resursu un bāzes nodrošināšanas plānu;

7.5. informāciju par veiktajām un plānotajām finanšu investīcijām studiju virziena attīstībai;

7.6. šādus atzinumus:

7.6.1. Ekonomikas ministrijas, Pārresoru koordinācijas centra, Augstākās izglītības padomes un tās ministrijas, kuras kompetencei atbilst atveramais studiju virziens, atzinumus par valsts dibinātās augstskolas vai koledžas jaunā studiju virziena atbilstību Latvijas Ilgtspējīgas attīstības stratēģijai, Nacionālajam attīstības plānam un citiem attīstības plānošanas dokumentiem, tostarp, izvērtējot arī nepieciešamo cilvēkresursu skaitu attiecīgajā jomā un tiem nepieciešamajām profesionālajām kompetencēm atbilstoši tam, kādus speciālistus jaunā studiju virziena ietvaros plānoto studiju programmu rezultātā sagatavos;

7.6.2. Latvijas Darba devēju konfederācijas atzinumu par nepieciešamajiem cilvēkresursiem attiecīgajā jomā un tiem nepieciešamajām profesionālajām kompetencēm atbilstoši tam, kādus speciālistus sagatavos jaunā studiju virziena ietvaros plānoto studiju programmu rezultātā;

7.6.3. Izglītības un zinātnes ministrijas atzinumu par šo noteikumu 7.6.1. apakšpunktā minēto, tostarp arī par studiju virziena atvēršanas lietderību, pamatojoties uz izglītības kvalitātes monitoringa datiem;

7.7. valsts dibinātās augstskolas senāta vai koledžas padomes lēmumu par studiju virziena atvēršanu.

8. Nozares ministrija pārbauda, vai iesniegumam par jauna studiju virziena atvēršanu pievienota visa šo noteikumu 7. punktā minētā informācija. Ja valsts dibināta augstskola vai koledža nav iesniegusi visu nepieciešamo informāciju, nozares ministrija rakstiski pieprasa trūkstošo informāciju.

9. Nozares ministrija iesniedz Ministru kabinetā tiesību akta projektu par jauna studiju virziena atvēršanu vai atteikumu atvērt jaunu studiju virzienu valsts dibinātā augstskolā vai koledžā. Minētajam tiesību akta projektam pievieno šo noteikumu 7.6. apakšpunktā minēto institūciju atzinumus.

**IV. Studiju virziena novērtēšanas kārtība**

10. Pirms studiju virziena akreditācijas iesnieguma iesniegšanas, augstskola vai koledža iesniedz Akadēmiskās informācijas centrā vai Eiropas augstākās izglītības kvalitātes nodrošināšanas reģistrā iekļautā kvalitātes nodrošināšanas aģentūrā (turpmāk abi kopā – aģentūra) iesniegumu par studiju virziena novērtēšanu, pievienojot aģentūras noteiktos dokumentus.

11. Augstskola un koledža 10 darbdienu laikā pēc iesnieguma studiju virziena novērtēšanas veikšanai iesniegšanas ārvalsts aģentūrā informē Akadēmiskās informācijas centru (turpmāk – centrs) par ārvalsts aģentūru, kurā tā iesniegusi iesniegumu par studiju virziena novērtēšanu.

12. Augstskola vai koledža, izvēloties studiju virziena novērtēšanas veicēju aģentūru, pieprasa no ārvalsts aģentūras rakstisku apliecinājumu par spēju veikt studiju virziena novērtēšanu atbilstoši Augstskolu likumā un šajos noteikumos noteiktajai kārtībai. Augstskola vai koledža un aģentūra, abpusēji vienojoties, slēdz līgumu par studiju virziena novērtēšanu, atrunājot augstskolas vai koledžas un aģentūras tiesības, pienākumus, atbildību un pakalpojuma apmaksas kārtību. Minētā līguma slēgšanas kārtību nosaka aģentūra. Augstskola var slēgt trīspusēju līgumu starp augstskolu, aģentūru un centru. Centrs publicē līguma satura izstrādes vadlīnijas.

13. Aģentūra studiju virziena novērtēšanu veic atbilstoši tās izstrādātajām metodikām un procedūrām, kas atbilst Eiropas asociācijas kvalitātes nodrošināšanai augstākajā izglītībā izstrādātajiem standartiem un vadlīnijām kvalitātes nodrošināšanai Eiropas augstākās izglītības telpā, vienlaikus ievērojot šajos noteikumos noteikto kārtību.

14. Aģentūra, ņemot vērā studiju virzienam atbilstošo studiju programmu skaitu un studiju virzienam atbilstošo studiju programmu īstenošanu augstskolas vai koledžas filiālēs, studiju virziena un tam atbilstošo studiju programmu novērtēšanai apstiprina ne mazāk kā piecus ekspertus. Augstskolu vai koledžu ekspertu grupas darbā bez balsstiesībām piedalās Latvijas Studentu apvienības un Latvijas Izglītības un zinātnes darbinieku arodbiedrības deleģēti novērotāji. Novērotāji darbojas saskaņā ar aģentūras izstrādāto kārtību. Novērotāji izdevumus sedz no saviem līdzekļiem.

15. Aģentūra nodrošina, ka studiju virziena novērtēšanas ietvaros studiju virzienu novērtē atbilstoši šādām prasībām:

15.1. vai atbilstoši Augstskolu likuma 5. panta 2.1 daļā noteiktajam augstskolā vai koledžā izveidotā iekšējās kvalitātes nodrošināšanas sistēma nodrošina studiju virziena nepārtrauktu pilnveidi, attīstību un darbības efektivitāti;

15.2. zinātniskās pētniecības un mākslinieciskās jaunrades atbilstība zinātnes un mākslinieciskās jaunrades attīstības līmenim, ja attiecināms;

15.3. studiju virziena ietvaros īstenotā sadarbība ar dažādām Latvijas un ārvalstu organizācijām nodrošina studiju virziena mērķu sasniegšanu;

15.4. iepriekšējā studiju virziena novērtēšanā, ja tāda ir bijusi, konstatēto trūkumu un nepilnību vai sniegto rekomendāciju ieviešana.

16. Aģentūra nodrošina, ka studiju virziena novērtēšanas ietvaros katru studiju virzienam atbilstošo studiju programmu novērtē saskaņā ar šādām prasībām:

16.1. studiju programmas atbilstība Augstskolu likuma un citu normatīvo aktu prasībām;

16.2. studiju bāzes, zinātnes bāzes (ja attiecināms), informatīvās bāzes (tai skaitā bibliotēkas), materiāltehniskās bāzes, finansiālās bāzes atbilstība studiju programmas īstenošanas nosacījumiem un studiju rezultātu sasniegšanas nodrošināšanai;

16.3. akadēmiskā personāla un viesprofesoru, asociēto viesprofesoru, viesdocentu, vieslektoru un viesasistentu kvalifikācijas atbilstība studiju programmas īstenošanas nosacījumiem un normatīvo aktu prasībām;

16.4. studiju programma maģistra vai doktora grāda iegūšanai balstīta attiecīgās zinātnes nozares vai mākslinieciskās jaunrades jomas sasniegumos un atziņās.

17. Aģentūra nodrošina, ka studiju virziena novērtēšanas ietvaros katru studiju virzienam atbilstošo studiju programmu novērtē ar šādiem vērtējumiem:

17.1. izcili – ja studiju programma atbilst šo noteikumu 16. punktā noteiktajām prasībām;

17.2. labi – ja, izvērtējot studiju programmas atbilstību šo noteikumu 16.punktā noteiktajām prasībām, konstatēti nebūtiski trūkumi;

17.3. viduvēji – ja, izvērtējot studiju programmas atbilstību šo noteikumu 16.punktā noteiktajām prasībām, konstatēti tādi trūkumi un nepilnības, kas novēršami studiju virziena akreditācijas termiņa ietvaros;

17.4. neapmierinoši – ja, izvērtējot studiju programmas atbilstību šo noteikumu 16.punktā noteiktajām prasībām, konstatēti būtiski trūkumi un studiju programmas īstenošanā konstatētie trūkumi un nepilnības nav novēršamas studiju virziena divu gadu akreditācijas termiņa ietvaros.

18. Aģentūra sešu mēnešu laikā pēc iesnieguma studiju virziena novērtēšanai saņemšanas nodrošina, ka studiju virziena un tam atbilstošo studiju programmu novērtēšanas rezultātā ekspertu grupa sagatavo ekspertu grupas kopīgo atzinumu, kurā ir ietverts šo noteikumu 15. un 16. punktā noteikto prasību novērtējums un šo noteikumu 17. punktā noteiktie vērtējumi.

19. Aģentūra nodrošina ekspertu grupas kopīgā atzinuma un informācijas par pēcnovērtējuma pasākumu rezultātiem publisku pieejamību.

**V. Studiju virziena akreditācijas kārtība**

20. Lai akreditētu studiju virzienu, augstskola vai koledža centrā iesniedz augstskolas rektora vai koledžas direktora parakstītu studiju virziena akreditācijas iesniegumu (turpmāk – iesniegums).

21. Iesniegumā norāda:

21.1. augstskolas vai koledžas nosaukumu;

21.2. studiju virziena nosaukumu;

21.3. studiju virzienam atbilstošo studiju programmu nosaukumus un kodus saskaņā ar Latvijas izglītības klasifikāciju;

21.4. studiju virzienam atbilstošo studiju programmu īstenošanas ilgumu un apjomu;

21.5. studiju virzienam atbilstošo studiju programmu īstenošanas vietas (augstskolas, augstskolas filiāles vai koledžas, koledžas filiāles) adresi, valodu, studiju veidu un formu, tai skaitā tālmācību;

21.6. prasības, kas noteiktas, uzsākot studiju virzienam atbilstošo studiju programmu apguvi;

21.7. studiju virzienam atbilstošajās studiju programmās iegūstamos grādus, profesionālās kvalifikācijas vai grādus un profesionālās kvalifikācijas;

21.8. tās personas vārdu, uzvārdu un amatu, kuru augstskola vai koledža pilnvarojusi kārtot ar studiju virziena akreditāciju saistītos jautājumus.

22. Iesniegumam pievieno dokumentus, kas tika iesniegti aģentūrā, kas veica studiju virziena novērtēšanu, ekspertu grupas kopīgo atzinumu un šo noteikumu 12. punktā minēto augstskolas vai koledžas noslēgto līgumu ar aģentūru par studiju virziena novērtēšanas veikšanu. Studiju virziena akreditācijai nepieciešamos datus par augstskolu vai koledžu, kas ir iekļauti valsts un Izglītības un zinātnes ministrijas reģistros, centrs pieprasa un saņem no šiem reģistriem.

23. Iesniegumu augstskola vai koledža iesniedz elektroniskā formā un to paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem.

24. Iesniegumu un tam pievienotos dokumentus iesniedz valsts valodā, vienlaikus pievienojot aģentūrā, kas veica studiju virziena novērtēšanu, iesniegtos dokumentus tajā svešvalodā, kādā tie iesniegti konkrētajā aģentūrā, un ekspertu grupas kopīgo atzinumu tajā svešvalodā, kādā tas sagatavots.

25. Centrs pārbauda iesniegumu un tam pievienotos dokumentus un, ja nepieciešams, rakstiski pieprasa trūkstošo informāciju. Minēto informāciju augstskola vai koledža iesniedz centrā 20 dienu laikā pēc tās pieprasīšanas.

26. Iesniegumu atstāj bez izskatīšanas, par to informējot iesniedzēju šādos gadījumos:

26.1. nav iesniegta visa pieprasītā informācija atbilstoši šo noteikumu 25. punktam;

26.2. dokumenti nav noformēti atbilstoši normatīvajos aktos noteiktajām dokumentu noformēšanas prasībām.

27. Centrs pieprasa Izglītības kvalitātes valsts dienestam 10 darbdienu laikā sniegt informāciju par pārkāpumiem, kas konstatēti iepriekšējā studiju virziena akreditācijas periodā, īstenojot augstskolas vai koledžas studiju virzienam atbilstošo studiju programmu, augstskolas vai koledžas veiktajiem pasākumiem šo pārkāpumu novēršanā un Izglītības kvalitātes valsts dienesta pieņemtajiem lēmumiem par sūdzībām, kas saņemtas saistībā ar attiecīgajam studiju virzienam atbilstošo studiju programmu īstenošanu, un augstskolas vai koledžas veiktajiem pasākumiem to risināšanā. Vienlaikus centrs pieprasa Aizsardzības ministrijai, ja studiju virzienam atbilstošās studiju programmas attiecas uz militārās aizsardzības jomu, 10 darbdienu laikā sniegt studiju virzienam atbilstošo studiju programmu novērtējumu, un sertifikācijas institūcijai, ja studiju virzienam atbilstošās studiju programmas sagatavo speciālistus reglamentētajās profesijās, 10 darbdienu laikā sniegt atzinumu, kurā izvērtēta attiecīgo studiju programmu atbilstība reglamentēto profesiju normatīvajiem aktiem.

28. Profesionālās kvalifikācijas atzīšanas koordinators sniedz viedokli par studiju virzienam atbilstošu studiju programmu, kas saistīta ar reglamentētu profesiju, viena mēneša laikā no centra pieprasījuma saņemšanas dienas. Profesionālās kvalifikācijas atzīšanas koordinatoram ir pienākums piedalīties Studiju kvalitātes komisijas sēdēs kā novērotājam, ja studiju virzienā ir studiju programmas, kas saistītas ar reglamentēto profesiju.

29. Studiju kvalitātes komisija pieņem lēmumu par studiju virziena akreditāciju, tostarp norādot lēmumā katras studiju programmas individuālo vērtējumu, ņemot vērā ekspertu grupas kopīgo atzinumu, augstskolas vai koledžas iesniegtos dokumentus, Izglītības kvalitātes valsts dienesta informāciju, sertifikācijas institūcijas un Aizsardzības ministrijas viedokli, ja tāds ir, un citu Studiju kvalitātes komisijas rīcībā esošo informāciju. Studiju kvalitātes komisija pieņem vienu no šādiem lēmumiem:

29.1. lēmumu par studiju virziena akreditāciju uz sešiem gadiem pieņem, ja nav konstatēti būtiski trūkumi kvalitatīvai studiju virzienam atbilstošo studiju programmu īstenošanai atbilstoši šo noteikumu 15. punktā noteiktajām prasībām un nevienai no studiju virzienā iekļautajām studiju programmām nav neapmierinošs vērtējums;

29.2. lēmumu par studiju virziena akreditāciju uz diviem gadiem pieņem, ja konstatēti trūkumi un nepilnības kvalitatīvai studiju virzienam atbilstošo studiju programmu īstenošanai atbilstoši šo noteikumu 15. punktā noteiktajām prasībām, kas novēršami studiju virziena akreditācijas termiņa ietvaros. Lēmumu par studiju virziena akreditāciju uz diviem gadiem pieņem ne vairāk kā divas reizes pēc kārtas, ja tas ir jauns studiju virziens, kas iepriekš nav bijis akreditēts;

29.3. lēmumu par studiju virziena akreditāciju uz diviem gadiem pieņem, ja konstatēti trūkumi un nepilnības kvalitatīvai studiju virzienam atbilstošo studiju programmu īstenošanai atbilstoši šo noteikumu 15. punktā noteiktajām prasībām, kas novēršami studiju virziena akreditācijas termiņa ietvaros, bet ne vairāk kā vienu reizi pēc kārtas, ja studiju virziens iepriekš ir ticis akreditēts uz sešiem gadiem;

29.4. lēmumu par atteikumu akreditēt studiju virzienu pieņem, ja konstatēti būtiski trūkumi kvalitatīvai studiju virzienam atbilstošo studiju programmu īstenošanai atbilstoši šo noteikumu 15. punktā noteiktajām prasībām un tie nav novēršami studiju virziena akreditācijas termiņa ietvaros vai divām vai vairāk no studiju virzienā iekļautajām studiju programmām ir neapmierinošs vērtējums;

29.5. lēmumu par atteikumu akreditēt studiju virzienu pieņem, ja šo noteikumu 29.2.apakšpunkta kārtībā akreditēto studiju virzienu nevar akreditēt uz sešiem gadiem;

29.6. lēmumu par atteikumu akreditēt studiju virzienu pieņem, ja šo noteikumu 29.3.apakšpunkta kārtībā akreditēto studiju virzienu nevar akreditēt uz sešiem gadiem.

30. Par Augstskolu likuma prasībām atbilstošām uzskata un studiju virziena akreditācijas lapā (2. pielikums) iekļauj tās studiju virzienam atbilstošās studiju programmas, kuras saņēmušas vērtējumu izcili, labi un viduvēji.

31. Centrs 10 darbdienu laikā no Studiju kvalitātes komisijas lēmuma pieņemšanas dienas Studiju kvalitātes komisijas lēmumus nosūta augstskolai vai koledžai, lēmumu kopijas centrs nosūta Izglītības un zinātnes ministrijai. Ja Studiju kvalitātes komisija pieņēmusi lēmumu par studiju virziena akreditāciju vai izmaiņām studiju virziena akreditācijas lapā, centrs vienlaicīgi ar Studiju kvalitātes komisijas lēmumu izsniedz augstskolai vai koledžai Studiju kvalitātes komisijas priekšsēdētāja parakstītu attiecīgā studiju virziena akreditācijas lapu.

**VI. Studiju virziena ārpuskārtas akreditācija**

32. Izglītības un zinātnes ministrs saskaņā ar Augstskolu likuma 55.3 panta 10. daļā noteikto ir tiesīgs lemt par studiju virziena ārpuskārtas akreditācijas noteikšanu.

33. Lēmumā par studiju virziena ārpuskārtas akreditācijas noteikšanu iekļauj informāciju par aģentūru, kas veiks studiju virziena ārpuskārtas akreditācijas procesa ietvaros veicamo studiju virziena novērtēšanu. Aģentūras izvēlē ņem vērā šo noteikumu 12. punktā noteikto apliecinājumu.

34. Studiju virziena ārpuskārtas akreditācija noris saskaņā ar šo noteikumu IV. un V. nodaļā noteikto studiju virziena novērtēšanas un akreditācijas kārtību.

35. Studiju kvalitātes komisija:

35.1. lēmumu par attiecīgās augstskolas vai koledžas studiju virziena akreditācijas atņemšanu pieņem, ja studiju virziens daļēji atbilst vai neatbilst šo noteikumu 15. punktā noteiktajām prasībām un vismaz viena no studiju virzienam atbilstošajām studiju programmām ir saņēmusi vērtējumu neapmierinoši;

35.2. pārējos gadījumos pieņem lēmumu par attiecīgās augstskolas vai koledžas studiju virziena akreditācijas atstāšanu spēkā.

36. Studiju virziena akreditācijas procesa ietvaros veicamās studiju virziena novērtēšanas izmaksas studiju virziena ārpuskārtas akreditācijas gadījumā sedz no Izglītības un zinātnes ministrijai piešķirtajiem budžeta līdzekļiem.

**VII. Noslēguma jautājumi**

37. Studiju virziena akreditācijas iesniegumus un iesniegumus par izmaiņām studiju virzienā vai studiju virziena akreditācijas lapā, kas iesniegti līdz šo noteikumu spēkā stāšanās dienai, izskata atbilstoši normatīvajiem aktiem, kas bija spēkā iesnieguma iesniegšanas dienā.

38. Noteikumi stājas spēkā 2019. gada 1. janvārī.

39. Šo noteikumu 7.6.3. apakšpunkta nosacījums par izglītības kvalitātes monitoringa datiem stājas spēkā 2019. gada 1. jūlijā.

Ministru prezidents Māris Kučinskis

Izglītības un zinātnes ministra vietā –

labklājības ministrs Jānis Reirs

Iesniedzējs:

Izglītības un zinātnes ministra vietā –

labklājības ministrs Jānis Reirs

Vizē:

Valsts sekretāre Līga Lejiņa